Teknisk justering af den finansielle ramme for 2021 i henhold til artikel 4 i Rådets forordning (EU, Euratom) 2020/2093 om fastlæggelse af den flerårige finansielle ramme for årene 2021-2027

1.Indledning

Rådets forordning (EU, Euratom) 2020/2093 om fastlæggelse af den flerårige finansielle ramme for årene 2021-2027 (i det følgende benævnt "FFR-forordningen") indeholder en tabel over den finansielle ramme for EU-27 for perioden 2021-2027 udtrykt i 2018-priser (tabel 1).

Formålet med denne meddelelse er at underrette budgetmyndigheden om resultatet af den tekniske justering for regnskabsåret 2021, jf. FFR-forordningens artikel 4. Med hensyn til priserne fastsættes udgiftslofterne i løbende priser på grundlag af den faste deflator på 2 %, jf. FFR-forordningens artikel 4, stk. 2.

Med udgangspunkt i de seneste økonomiske prognoser omfatter meddelelsen også en beregning af den margen under loftet for egne indtægter, der er fastsat i overensstemmelse med den gældende rådsafgørelse om ordningen for Den Europæiske Unions egne indtægter vedtaget i henhold til artikel 311, stk. 3, i TEUF.

Meddelelsen præsenterer også beregningen af de beløb, der er til rådighed under det fælles margeninstrument, jf. FFR-forordningens artikel 11. Fra 2022 beregner Kommissionen i henhold til FFR-forordningens artikel 5 desuden de programspecifikke justeringer af de programmer, der er opført i FFR-forordningens bilag II, og medtager disse i meddelelsen om den tekniske justering.

I henhold til FFR-forordningens artikel 4, stk. 1, foretager Kommissionen hvert år forud for budgetproceduren for regnskabsåret n+1 en teknisk justering af den finansielle ramme og underretter budgetmyndigheden om resultaterne. Eftersom den tekniske justering for 2021 er baseret på FFR-forordningens bestemmelser, som ikke var blevet vedtaget inden påbegyndelsen af budgetproceduren for regnskabsåret 2021, blev denne justering undtagelsesvis ikke udført inden påbegyndelsen af budgetproceduren. Budgettet for 2021 skulle dog være i overensstemmelse med de lofter og beløb, der følger af denne tekniske justering.

I henhold til FFR-forordningens artikel 4, stk. 4, foretages der ikke andre tekniske justeringer for det pågældende år, hverken i løbet af regnskabsåret eller i form af efterfølgende korrektioner i følgende regnskabsår.

2.Justering af tabellerne over den flerårige finansielle ramme (bilag — tabel 1-2)

Tabel 1 i bilaget viser den flerårige finansielle ramme for EU-27 i 2018-priser, jf. FFR-forordningen, og justeret i henhold til artikel 2, stk. 1.

Tabel 2 viser den flerårige finansielle ramme for EU-27 justeret i løbende priser.

Den finansielle ramme udtrykt i procent af Unionens bruttonationalindkomst (BNI) er opdateret med de senest foreliggende økonomiske prognoser fra Europa-Kommissionen (efterår 2020). BNI for 2021 udgør ifølge denne prognose 13 896 720 mio. EUR i løbende priser for EU-27.

2.1.Hovedresultaterne af den tekniske justering af den flerårige finansielle ramme for 2021

Det samlede FFR-loft for forpligtelsesbevillinger for 2021 er på 163 483 mio. EUR i løbende priser, hvilket svarer til 1,18 % af BNI. Det samlede FFR-loft for betalingsbevillinger er på 166 140 mio. EUR i løbende priser, hvilket svarer til 1,20 % af BNI.

I henhold til den gældende rådsafgørelse om ordningen for egne indtægter giver dette en margen under loftet for egne indtægter til betalingsbevillinger på 621 mio. EUR. I henhold til Rådets afgørelse 2020/2053/EU, Euratom af 14. december 2020 om ordningen for egne indtægter er loftet for egne indtægter til betalingsbevillinger imidlertid fastsat til 1,40 % af BNI, hvilket svarer til 194 554 mio. EUR i 2021. Dette resulterer i en margen mellem FFR-loftet for betalingsbevillinger og loftet for egne indtægter til betalingsbevillinger på 28 414 mio. EUR eller 0,20 % af BNI. Rådets afgørelse 2020/2053/EU, Euratom anvendes ved dens ikrafttræden med tilbagevirkende kraft pr. 1. januar 2021.

Nedenstående tabel indeholder oplysninger om den gældende margen i procent af BNI mellem FFR-loftet for betalingsbevillinger og loftet for egne indtægter til betalingsbevillinger på 1,20 % af BNI for perioden 2021-2027. Til orientering indeholder tabellen også margenen på grundlag af det nye loft for egne indtægter på 1,40 % af BNI.